《仙巢》
宋代·李石

仙人九天上，骖鸾绁飞虬。
飘飘紫霄御，下作人间游。
二十四洞天，海上横十洲。
乾门凿井络，丹梯云气浮。
中有三仙山，璫佩鸣琳璆。
群仙各分化，一笑芳菲留。
我作招仙诗，披风上巢楼。
仙鸟衔玉书，仙花拂人头。
手挽北斗柄，揖取银河流。
六合正泥滓，一洗苍生忧。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。